Onpaar oorbelle vir rekordbedrag opgeveilDie onpaar oorbelle (Foto: AP Foto/Kirsty Wigglesworth) Twee verskillende oorbelle is verlede maand vir ŉ rekordbedrag in Genève in Switserland opgeveil. CNBC berig die oorbelle is afsonderlik deur Sotheby’s aangebied, maar is saam deur ŉ anonieme koper van Asië opgeraap. Die oorbelle, “Apollo Blue” en “Artemis Pink”, het elk ŉ peervormige diamant – die een blou en die ander pienk. Die diamante het ŉ hoë mate van deursigtigheid weens die chemiese suiwerheid daarvan. “Apollo Blue” is vir $42,1 miljoen (sowat R537 miljoen) verkoop en “Artemis Pink” vir $15,3 miljoen (sowat R195 miljoen), ŉ rekordbedrag vir ŉ paar oorbelle. “Ek is bly die stene is deur dieselfde persoon gekoop sodat dit as ŉ paar oorbelle gebruik kan word,” het David Bennett, die voorsitter van Sotheby’s se afdeling vir internasionale juwele in Switserland, gesê. Bennett het gesê daar is ŉ groot vraag na gekleurde diamante. “In die laaste vyf tot tien jaar was daar ŉ drastiese toename in bedrae wat aangebied is vir gekleurde diamante.” Die vorige rekordprys vir oorbelle was die “Miroir de l’Amour”-oorbelle wat in 2016 vir $17,6 miljoen verkoop is.